﻿MEDIÁN nyomtatási verzió: Irányváltó hangulat?
Irányváltó hangulat?
Pártok és politikusok népszerűsége 2013 novemberében
A novemberi Medián-felmérés eredményei némiképp „kiigazították” a korábbi tendenciákat: az elmúlt hetek a Fidesz gyengülését, illetve az MSZP, a Jobbik és a DK erősödését hozták.
Ezzel összhangban két százalékponttal, 42 százalékra csökkent azok aránya, akik 2014-től ismét Fidesz-kormányt szeretnének, míg a kormányváltásban reménykedők aránya 48 százalékra nőtt. Hosszú hónapok javuló számai után most megint azok aránya nőtt egy hajszállal, akik szerint az országban „rossz irányba mennek a dolgok” (1. ábra), és megtört a kormány megítélésének tavasz óta javuló trendje is (2. ábra). Mindezzel párhuzamosan – ha csak kismértékben is – tovább erősödött a szavazók aktivitása: novemberben a válaszadók 52 százaléka gondolja biztosnak, hogy egy közeljövőben tartott választáson az urnákhoz járulna, és három év után először csökkent 30 százalék alá a pártpreferenciával nem rendelkezők aránya (29 százalék).
A részvétel iránt leginkább elkötelezettek, tehát a választani tudó „biztos” szavazók jelenleg az összes választópolgár 44 százalékát teszik ki. Körükben a Fidesz egy hónapon belül négy százalékot veszített támogatottságából (3. ábra), ám a kormánypárt még így is a képzeletbeli voksok csaknem felét (48 százalékát) kapná (4. ábra). Ugyanebben a viszonyítási körben az MSZP – a teljes népességben bekövetkezett erősödése ellenére – az előző havival megegyező, 21 százaléknyi szavazót tudhat maga mögött, míg a Jobbik támogatottsága az októberi megingás után 16 százalékra emelkedett. Ami a kisebb ellenzéki pártokat illeti, az Együtt 2014 támogatottsága immár fél éve csökkenő tendenciát mutat, az LMP néhány százalékon stagnál. A DK ezzel szemben az év eleje óta számottevően erősödött, mostani népszerűsége (a teljes népességben 4 százalék, a választani tudó „biztos” szavazók körében 6 százalék) a legmagasabb, amit valaha mért a Medián.
A pártpreferenciákban mért változások – mint ahogy ez máskor is előfordul – nincsenek teljes összhangban a pártvezetők személyes népszerűségének alakulásával. Erre a legszembetűnőbb példa Bajnai Gordon: pártja gyengülése ellenére a volt miniszterelnök kedveltsége 5 százalékpontot javult, így 37 százalékra (az idei legjobbjára) emelkedett, és továbbra is ő a legnépszerűbb ellenzéki politikus. A listát egyébként tartósan Áder János köztársasági elnök vezeti, Orbán Viktor miniszterelnök pedig némi visszaesés ellenére biztos második.
A felmérést 2013. november 8-a és 12-e között készítette a Medián Közvélemény- és Piackutató Intézet, az ország több mint 100 településén véletlenszerűen kiválasztott 1200 felnőtt állampolgár személyes megkérdezésével. A minta kisebb torzulásait a KSH adatait felhasználva matematikai eljárással, úgynevezett súlyozással korrigálták, és így a minta pontosan tükrözi a szavazókorú lakosság településtípus, nem, életkor és iskolai végzettség szerinti összetételét. A közölt adatok hibahatára a teljes mintában a válaszok megoszlásától függően legfeljebb ±3 százalék.
Politikusok* ismertségének és népszerűségének** változása
ismertség
Hoffmann Rózsa
* a 25 legismertebb vezető beosztású politikus
** „szívesen látná fontos politikai szerepben” – említések aránya, az adott politikust ismerők százalékában
© Medián Közvélemény- és Piackutató Intézet